Nykredit inviterede mandag til kundemøde i Hjørring for at forklare deres udskældte bidragssatser.

TV2 Nords reporter Mette Kristensen var med til mødet, som hun betegner som et møde, der foregik i god ro og orden, men det var en række kritiske kunder, som Nykredits direktør mødte. - Selv om mødet hos Nykredit i Hjørring foregik i god ro og orden, så var det ikke tilfredse kunder, der forlod stedet, forklarer Mette Kristensen. Nykredits direktør, Michael Rasmussen sagde flere gange, at han havde forståelse for kundernes situation, men han tog dog ikke bidragssatsen af bordet igen, da han var forbi Nykredit i Hjørring. Til gengæld mente han, at det faktisk er fornuftigt det, Spar Nord gør, når det nordjyske pengeinstitut nu tilbyder kunderne alternativer til kreditforeningslån med en helt ny type boliglån. Mødet mandag i Hjørring er blot et stop på turen rundt i store dele af landet for Nykredits direktør i denne turbulente tid.